b'\n_START_ARTICLE_\nHans-Ekkehard Bob\n_START_SECTION_\n\xc5\xbdivljenjepis\n_START_PARAGRAPH_\nHans-Ekkehard Bob se je Luftwaffe pridru\xc5\xbeil 1. decembra 1936. Prvo leto je pre\xc5\xbeivel v letalski \xc5\xa1oli Luftskriegsschule Wildpark Werder, kjer je obiskoval \xc5\xa1estmese\xc4\x8dno osnovno voja\xc5\xa1ko usposabljanje, nato pa je 1. junija 1937 za\xc4\x8del s te\xc4\x8dajem letenja. V za\xc4\x8detku leta 1938 je vstopil v \xc4\x8dastni\xc5\xa1ko akademijo, nato pa so ga poslali v Wiesbaden, kjer je vstopil v Jagdfliegergruppe 133._NEWLINE_Prve bojne naloge je opravil med okupacijo Sudetov, ko je z dvokrilnim lovcem Arado Ar 68 spremljal nem\xc5\xa1ke bombnike na njihovih poletih v podporo kopenskim silam. Kasneje je bil preme\xc5\xa1\xc4\x8den v JG 334, kjer je letel na dvomotornih te\xc5\xbekih lovcih Messerschmitt Bf 110. Enota je imela sede\xc5\xbe v Gablingenu, tam pa je 1. septembra 1938 dobil tudi \xc4\x8din poro\xc4\x8dnika. Julija 1939 je bil ponovno preme\xc5\xa1\xc4\x8den, tokrat v novo ustanovljeno 3./JG 21, z bazo v Jesau. 6. junija 1940 je bil 3./JG 21 preformiran v 9./JG 54, v tej enoti pa je tudi do\xc4\x8dakal izbruh druge svetovne vojne. Med invazijo Poljsko in bitko za Francijo je bil \xc5\xbee poveljnik oddelka \xc5\xa1tirih letal (Schwarmf\xc3\xbchrer). 10. maja 1940 je dosegel svojo prvo zra\xc4\x8dno zmago, ko je v bli\xc5\xbeini mesta Tongeren v Belgiji sestrelil dvokrilnega lovca Gloster Gladiator. Do konca francoske kampanje je dosegel \xc5\xa1tiri zra\xc4\x8dne zmage._NEWLINE_1. avgusta 1940 je postal nadporo\xc4\x8dnik, 10. oktobra pa Staffelkapit\xc3\xa4n 7./JG 54, kjer je zamenjal prej\xc5\xa1njega poveljnika, nadporo\xc4\x8dnika Guntherja Scholza, ki je prevzel poveljstvo nad III./JG 54. \xc5\xbde 28. novembra pa je Bob zapustil enoto in prevzel poveljstvo nad 9./JG 54, kjer je ostal do 1. avgusta 1943. Med Bitko za Britanijo je njegova enota postala ena prvih lovsko-bombni\xc5\xa1kih (Jabo) enot Luftwaffe, njen osnovni cilj pa je bil boj proti britanskemu ladjevju, ki so ga napadali z 250\xc2\xa0kg letalskimi bombami. Do 11. novembra 1940 je Bob dosegel 19 zra\xc4\x8dnih zmag, Reichsmarschall Herman G\xc3\xb6ring pa ga je 7. marca 1941 odlikoval z Vite\xc5\xa1kim kri\xc5\xbeem. 21. marca 1941 je Bob do\xc5\xbeivel prvo nesre\xc4\x8do, ko je moral zaradi okvare motorja \xc5\xa1olskega letala B\xc3\xbc 131 (W.Nr. 4506)\xc2\xa0\xc2\xbbBG + AB\xc2\xab\xc2\xa0zasilno pristati v morju v bli\xc5\xbeini Cherbourga, pri \xc4\x8demer pa se ni po\xc5\xa1kodoval._NEWLINE_Hans-Ekkehard Bob je kasneje sodeloval tudi v Operaciji 25, napadu na Balkan. Nad Jugoslavijo je dosegel dve zra\xc4\x8dni zmagi. 6. aprila 1941 je sestrelil Messerschmitt Bf 109 jugoslovanskega kraljevega letalstva (njegovo 20. sestreljeno letalo) ter 7. aprila \xc5\xa1e IK-2. Po uspe\xc5\xa1ni okupaciji Balkana je bila JG 54 umaknjena v vzhodno Prusijo, kjer so jo na novo opremili z lovci Messerschmitt Bf 109F. 22. junija 1941 je 9./JG 54 za\xc4\x8dela z napadalnimi akcijami v operaciji Barbarossa, nem\xc5\xa1ki invaziji na Sovjetsko zvezo. Bob je svojo prvo zra\xc4\x8dno zmago na tem delu boji\xc5\xa1\xc4\x8da dosegel 23. junija, ko je sestrelil sovjetski lahki bombnik. Pri napadu pa je njegovega Bf 109 F-2 (W.Nr. 9207)\xc2\xa0\xc2\xbbRumena 1\xc2\xab\xc2\xa0+ ~, zadel obrambni ogenj bombnika in ga tako po\xc5\xa1kodoval, da je moral zasilno pristati za frontno \xc4\x8drto. v bli\xc5\xbeini Radviliskisa. V enoto se je uspel vrniti \xc5\xa1ele \xc4\x8dez dva dni. Drugi\xc4\x8d je bil zadet \xc5\xbee 13. julija, ko je bil v bli\xc5\xbeini Borodkina spet prisiljen zasilno pristati. Tretji\xc4\x8d je enako usodo do\xc5\xbeivel 20. avgusta, ko je bil 50 kilometrov ju\xc5\xbeno od Dna njegov Bf 109 F-2 (W.Nr. 12696)\xc2\xa0\xc2\xbbRumena 1\xc2\xab\xc2\xa0+ ~ zadet v hladilnik motorja. Povsem podobna zgodba se je ponovila 30. oktobra, ko se je na\xc2\xa0\xc2\xbbprostem lovu\xc2\xab\xc2\xa0nad reko Volkov zapletel v spopad s sovjetskim lovcem Polikarpov I-16. V boju je bil njegov Bf 109 F-2\xc2\xa0\xc2\xbbRumena 1\xc2\xab\xc2\xa0+ ~ zadet v hladilnik motorja, zaradi \xc4\x8desar je moral Bob ponovno pristati za sovra\xc5\xbenikovo \xc4\x8drto. Tudi tokrat se je uspel izmuzniti s sovra\xc5\xbenega obmo\xc4\x8dja in se vrniti v enoto._NEWLINE_Do konca leta 1941 je imel Bob dose\xc5\xbeenih \xc5\xbee 39 zra\xc4\x8dnih zmag, 29. septembra 1942 pa je dosegel \xc5\xbee svojo petdeseto. 9./JG 54 je zapustil vzhodno fronto 12. februarja 1943, ko je na zahtevo generala Adolfa Gallanda III. skupino in 4./JG 54 tam zamenjala JG 26. Ta takti\xc4\x8dna poteza je bila sicer kasneje odpovedana, III./JG 54 pa je vseeno ostala na zahodni fronti in bila do konca vojne oddvojena od mati\xc4\x8dne enote._NEWLINE_17. aprila 1943 je, takrat \xc5\xbee stotnik Bob dosegel svojo 57. zmago, ko se je v bli\xc5\xbeini Bremna s svojim lovcem Bf 109 G-4 (W.Nr. 149 35)\xc2\xa0\xc2\xbbRumena 1\xc2\xab\xc2\xa0+ I namerno zaletel v ameri\xc5\xa1ki te\xc5\xbeki \xc5\xa1tirimotorni bombnik Boeing B-17 Fortress in ga zru\xc5\xa1il. Pri tem se je po\xc5\xa1kodoval in je bil prisiljen s padalom izsko\xc4\x8diti iz svojega uni\xc4\x8denega lovca. 1. avgusta 1943 je napredoval v majorja in postal Gruppenkommandeur IV./JG 51 s sede\xc5\xbeem na vzhodni fronti. Tam je dosegel novi dve zmagi, nato pa je bil 9. maja 1944 preme\xc5\xa1\xc4\x8den na enak polo\xc5\xbeaj v II./JG 3, s sede\xc5\xbeem v Normandiji. Enota je imela nalogo varovati obmo\xc4\x8dje Normandije, sodelovala pa je tudi pri obrambi rajha._NEWLINE_Avgusta 1944 je bil Bob preme\xc5\xa1\xc4\x8den v Erprobungskommando 262, kjer je opravil osnovno usposabljanje na prvem serijskem reaktivnem lovcu Messerschmitt Me 262. V za\xc4\x8detku leta 1945 je bil dodeljen k majhni enoti visoko usposobljenih letalskih pilotov, ki je bila dodeljena v \xc5\xa1tab generalmajorja Josefa Kammhuberja, ki je imela nalogo razporejati nove reaktivne lovce po dr\xc5\xbeavi in ustanavljati nove lovske skupine opremljene z njimi. To delo je opravljal vse dokler ga ni Kammhuber poslal v \xc5\xa0lezijo, kjer je v I. in II/EJG 2, sodeloval pri pre\xc5\xa1olanju bombni\xc5\xa1kih pilotov v pilote lovskih letal. Naslednja dol\xc5\xbenost, ki jo je opravljal Hans-Ekkehard Bob je bila ponovno operativno letenje. Tokrat se je pridru\xc5\xbeil novo ustanovljeni JV 44. To je bila enota opremljena z reaktivnimi lovci Me 262, vodil pa jo je biv\xc5\xa1i general splo\xc5\xa1ne uprave za lovske pilote, Adolf Galland.\n_START_SECTION_\nPovojno \xc5\xbeivljenje\n_START_PARAGRAPH_\nOb kapitulaciji Nem\xc4\x8dije 8. maja 1945 se je enota nahajala v Kopplu, majhni vasici blizu Salzburga, od koder je Bob prepe\xc5\xa1a\xc4\x8dil 1700 kilometrov dolgo pot do mesta Celle, kjer se je ustalil._NEWLINE_Po vojni je najprej delal kot delavec na kmetiji, kasneje pa je odprl svoje transportno podjetje. Leta 1956 je v Cellu ustanovil podjetje Bohrmaschinen und Ger\xc3\xa4te GmbH (BOMAG), ki je izdelovalo opremo in orodje za vrtanje. Podjetje deluje \xc5\xa1e danes in je preraslo v veliko korporacijo, ki je prisotna v 87 dr\xc5\xbeavah po vsem svetu. Tudi po vojni je nadaljeval z letenjem in je v Cellu ustanovil \xc5\xa1portni letalski klub._NEWLINE_Umrl je v 97. letu starosti v rodnem Freiburgu.'